“ทวีฉัตร” ลูบหลัง..แล้วตบหัว..!?
จากเมื่อ 30 มี.ค. 2561 ที่ผ่านมา “ทวีฉัตร จุฬางกูร” มีการจำหน่ายหลักทรัพย์บริษัท ทีวีธันเดอร์ จำกัด (มหาชน) หรือ TVT จำนวน 18.06 ล้านหุ้น หรือ 2.26% ของสิทธิออกเสียงทั้งหมดของกิจการ ทำให้เหลือจำนวนหลักทรัพย์หลังการจำหน่ายคิดเป็น 31.94 ล้านหุ้น หรือ 3.99% ของสิทธิออกเสียงทั้งหมดของกิจการ
9 เม.ย. 2561

แฉทุกวันทันเกมหุ้น
จากเมื่อ 30 มี.ค. 2561 ที่ผ่านมา “ทวีฉัตร จุฬางกูร” มีการจำหน่ายหลักทรัพย์บริษัท ทีวีธันเดอร์ จำกัด (มหาชน) หรือ TVT จำนวน 18.06 ล้านหุ้น หรือ 2.26% ของสิทธิออกเสียงทั้งหมดของกิจการ ทำให้เหลือจำนวนหลักทรัพย์หลังการจำหน่ายคิดเป็น 31.94 ล้านหุ้น หรือ 3.99% ของสิทธิออกเสียงทั้งหมดของกิจการ
ดูผิวเผินก็ไม่ใช่เรื่องแปลก ที่นักเล่นหุ้นอย่าง “ทวีฉัตร” ผู้โลดโผน จะซื้อหรือขายหุ้นออกมา..
แต่ที่แปลก ไม่ธรรมดาและน่าตั้งข้อสงสัยก็คือ..วันเดียวกันราคาหุ้นก่อนและหลังการขาย กล่าวคือก่อนขายราคาหุ้นขึ้นไปสูงสุด 1.97 บาท แต่หลังขายหุ้นรูดติดฟลอร์ 1.31 บาท
ราคาไป-กลับวันเดียวสูงถึง 0.66 บาท หรือกว่า 40%
จากความแตกต่างกันราวฟ้ากับเหว..เลยทีเดียว ทำให้เกิดโจทย์ขึ้นมาทันทีว่า..
“งานนี้…มีการหลอกล่อหรือลากราคาหุ้น..ก่อนทิ้งบอมบ์หรือไม่…!?”
เมื่อเข้าไปดูความเคลื่อนไหวราคาหุ้น TVT พบว่า มีความผิดปกติตั้งแต่ช่วงเปิดตลาดบ่ายวันที่ 29 มี.ค. 2561 เมื่อมีแรงซื้อล็อตใหญ่เข้ามา ทำให้ราคาปรับขึ้นจาก 1.69 บาท เป็น 1.79 บาท เสมือนเหยื่อตกปลาล็อตดังกล่าว เกิดแรงซื้อตามทันที ทำให้ราคาขึ้นไปปิดสูงสุดของวันที่ระดับ 1.87 บาท
ต่อเนื่องถึงวันที่ 30 มี.ค. 2561 เปิดตลาดมาราคายังแรงต่อเนื่องปิดตลาดภาคเช้า 1.94 บาท แต่ก่อนเปิดตลาดช่วงบ่ายวันเดียวกัน พบว่า มีการตั้งออเดอร์ขายจาก “ทวีฉัตร จูฬางกูร” ออกมา 18.06 ล้านหุ้น..!!! ทำให้เกิดแรงขายตาม จนทำให้หุ้น TVT ปรับลงอย่างหนักจนติดฟลอร์..เรียกว่าขายกันทุกราคาเลยทีเดียว
ปรากฏการณ์ดังกล่าว ทำให้นักลงทุนจำนวนมาก กลายเป็น “เด็กดอย” ไปโดยปริยาย..ถือเป็นเกมที่โหดสาดดด..จากขาใหญ่ ผสมโรงกับนักปั่นน่องเหล็กอาศัยจังหวะตลาดหุ้นซึมๆ สร้างสตอรี่เพื่อลากหุ้น หลอกให้ตายใจ..พอถึงจุดนัดพบ..ก็เทขายหุ้นออกมาไม่ต่างอะไรกับ “ลูบหลังแล้วตบหัว” นั่นเอง..!?
“ทวีฉัตร จุฬางกูร” คือทายาทธุรกิจหมื่นล้านของ “ซัมมิทกรุ๊ป” เป็นบุตรชายของสรรเสริญ จุฬางกูร อดีตประธานกรรมการบริษัท เอ็ม ลิ้งค์ เอเชีย คอร์ปอเรชั่น จำกัด (มหาชน) ปัจจุบันเปลื่ยนชื่อเป็นบริษัท เฟอร์รั่ม จำกัด (มหาชน) หรือ FER
จบปริญญาตรี รัฐศาสตรบัณฑิต มหาวิทยาลัยธรรมศาสตร์ ปี 2535 และจบปริญญาโทไฟแนนซ์ จาก Webster University ลงทุนในตลาดหุ้น ตั้งแต่อายุ 18 ปี ด้วยการนำหุ้นไอพีโอ ที่ได้รับมาจากพ่อและแม่ ไปขายในตลาดหลักทรัพย์และได้กำไรพอสมควร เป็นใบเบิกทางให้เข้ามาลงทุนในตลาดหุ้นตั้งแต่นั้นมา…
ปลายปี 2549 มีข่าวว่า ทวีฉัตร ร่วมกับเพื่อนนักธุรกิจเข้าเทกโอเวอร์บริษัทหลักทรัพย์พรูเด้นท์ สยามฯ ต่อมาเปลี่ยนชื่อเป็นบริษัทหลักทรัพย์ไอร่า สอดคล้องกับที่เขาเอง เคยระบุว่า เปิดพอร์ตเล่นหุ้นกับโบรกเกอร์ 5 แห่ง แต่มีพอร์ตลงทุนในบริษัทหลักทรัพย์ไอร่าฯ มากที่สุด
ก่อนหน้านี้ “ทวีฉัตร” ได้สร้างความฮือฮาให้กับวงการตลาดหุ้น หลังจากเขาและน้องชาย (ณัฐพล จุฬางกูร) ร่วมกันซื้อหุ้นเพิ่มทุนบริษัท สายการบินนกแอร์ จำกัด (มหาชน) หรือ NOK (เกินสิทธิ์) จนทำให้กลุ่มจุฬางกูร กลายเป็นผู้ถือหุ้นใหญ่ NOK สัดส่วน 49.34%
จากพอร์ตลงทุนของขาใหญ่ที่ชื่อ ทวีฉัตร จุฬางกูร มูลค่าไม่ต่ำ 10,000 ล้านบาท หรือกว่า 40 หลักทรัพย์ จึงน่าสนใจว่าปรากฏการณ์ที่เกิดขึ้นกับหุ้น TVT จะเกิดขึ้นกับหุ้นตัวไหนอีกหรือไม่..!!??
แต่ด้วยสัญชาตญาณ..เชื่อว่า TVT ไม่ใช่ตัวสุดท้ายแน่นอน..!!
แต่ทว่า..ต่อไปจะเป็นหุ้นตัวไหน..โปรดติดตามกันต่อไป
อิ..อิ…อิ…
…
ที่มา: ข่าวหุ้นธุรกิจรวบรวม